KKC พุ่งเกือบ 9% แรงสุดในรอบ 2 ปี ลุ้นกำไร Q2 โตทะลัก
KKC พุ่งเกือบ 9% ณ เวลา 11.07 น. ราคาอยู่ที่ 3.92 บ. บวก 0.32 บ. หรือ 8.89% สูงสุดที่ 4.04 บ. ต่ำสุดที่ 3.62 บ. มูลค่าซื้อขาย 183.36 ลบ. โดยราคาหุ้นปรับตัวขึ้นแตะระดับสูงสุดที่ 4.04 บ. เป็นครั้งแรกในรอบ 2 ปี นับตั้งแต่ราคาหุ้นอยู่ที่ระดับ 4.04 บ. เมื่อวันที่ 28 พ.ค.56 โดยคาดว่านักลงทุนเข้ามาเก็งกำไรผลประกอบการ Q2 โดยบล.คันทรี่ กรุ๊ป มองว่ากำไร Q2 จะเติบโตโดดเด่น ขณะเดียวกันสินทรัพย์ของบริษัทนั้นแข็งแกร่ง
17 ก.ค. 2558

ผู้สื่อข่าวรายงานว่า ราคาหุ้นบริษัท กุลธรเคอร์บี้ จำกัด (มหาชน) หรือ KKC ณ เวลา 11.07 น. ราคาอยู่ที่ 3.92 บาท บวก 0.32 บาท หรือ 8.89% สูงสุดที่ 4.04 บาท ต่ำสุดที่ 3.62 บาท มูลค่าซื้อขายที่ 183.36 ล้านบาท ขณะที่ดัชนีตลาดหุ้นไทยโดยรวมบวก 0.10%
โดยราคาหุ้น TSI มีการปรับตัวเพิ่มขึ้นแตะระดับสูงสุดในรอบ 2 ปี 2 เดือน นับตั้งแต่ราคาปรับตัวขึ้นสู่ระดับ 4.04 ในวันที่ 29 พ.ค.56 หลังจากนั้นราคาหุ้นมีการปรับตัวลง และมีการแตะระดับสูงสุดอีกครั้งในวันนี้

บล.คันทรี่ กรุ๊ป ระบุในบทวิเคราะห์ว่า KKC ผู้ผลิตและจำหน่ายมอเตอร์คอมเพรสเซอร์ สำหรับใช้กับตู้เย็น ตู้แช่ ตู้ทำน้ำเย็น ตู้เย็นเชิงพาณิชย์และเครื่องปรับอากาศ รวมทั้งผลิตชิ้นส่วนมอเตอร์ต่างๆ ส่งออกต่างประเทศ 60% และจัดเป็นผู้ผลิตติดอันดับ 1 ใน10 ของโลก ขณะที่ตอนนี้ภาวะภัยแล้ง ภาวะโลกร้อนระบุชัดว่าเป็นปัจจัยสำคัญที่ทำให้ยอดขายเครื่องทำความเย็นพุ่งกระฉูด ดังนั้นจึงไม่แปลกใจที่ผลประกอบการไตรมาส 1/58 ของบริษัทเติบโตโดดเด่น แค่ไตรมาสเดียวโตมากกว่ากำไรทั้งปี 57
ขณะที่ ไตรมาส 2/58 นั้น ลุ้นเติบโตทะลัก โดยรายได้ยังเข้ามาต่อเนื่อง คาดว่าจะมีกำไรไม่น้อยกว่าไตรมาสแรกเช่นกัน จึงเป็นปีที่ทุบสถิติรายได้ของบริษัท นอกจากนี้สินทรัพย์ของบริษัทนั้นแข็งแกร่ง เนื่องจากมีโรงงานหลายแห่ง และบริษัทลูกหลายบริษัทรวมๆ แล้วมีที่ดินกว่า 200 ไร่ และมูลค่าของ hidden assets ก้อนเหล่านี้ระดับ 1 หมื่นล้านบาท ขณะที่มีกำไรสะสมปริมาณมาก
สำหรับโอกาสในอนาคต เกี่ยวกับธุรกิจใหม่ๆ หรือการร่วมทุนใหม่นั้น ด้านพลังงานถือว่าน่าจับตาเป็นอย่างมาก หากอิง PBV ที่ 2 เท่าสูสีกับคู่แข่ง ราคาที่เหมาะสมไม่ควรจะต่ำกว่า 4.60 บาท (งบสิ้นปี 58)